Imtella' Novembru 1, 2021 - Aġġornata 1 Ta' Novembru, 2021 10:06am Il-Pulizija qed tinvestiga serqa ta' djamanti u deheb minn ħanut tal-ġojjellerija f'Ħ'Attard. Il-Pulizija kkonfermat ma' tvm.com.mt li l-każ allegatament seħħ fil-lejl ta' bejn il-Ħamis u l-Ġimgħa. Il-Pulizija qalet li ġiet mgħarrfa bil-każ il-Ġimgħa filgħodu wara li s-sidien tal-istabbiliment Diamonds and More sabu l-bieb tal-istabbiliment sgassat. Fi stqarrija fuq il-paġna ta' Facebook tal-kumpanija ngħad li l-ħallelin irnexxielhom jitilqu minn fuq il-post b'deheb u djamanti prezzjużi fosthom kollezzjoni magħrufa bl-isem ta' Peri B. Żied jingħad li l-ħallelin irnexxielhom jiftħu wkoll is-safe u ħadu minnu bosta dehbijiet u flus kontanti. Il-Pulizija qalet li dwar il-każ għadha għaddejja bl-investigazzjonijiet tagħha waqt li nfetħet inkjesta mmexxija mill-Maġistrat Joseph Mifsud.